**Paul Michelet** (født 23. september 1880 ved Halden, død 20. november 1958 i Oslo) var en norsk OL-rytter og rittmester i kavaleriet.

Etter Trondheim katedralskole og examen artium 1902, tok han Krigsskolen øverste avdeling, slik at han i 1905 ble utnevnt til premierløytnant i den Trondhjemske infanteribrigade, fra 1906 i kavaleriet, der han fra 1909 lærte seg å ri. Først 1909–1910 på det norske kavaleriets egen rideskole, dernest ett år ved rideskolen i tyske Hannover og fra 1911 tilbrakte han måneder ved en rideskole i franske Saumur. Michelet var på dette tidspunkt blitt adjutant ved det Nordenfjeldske dragonregiment nr. 3, men etter å ha oppnådd 2. lærers posisjon ved kavaleriets egen rideskole i 1917 kunne han i 1918 se seg forfremmet til rittmester, samme som kapteins grad, og var dermed 2. lærer ved Artilleriets rideskole. I 1918 ble han sjef for Sparbu eskadron, så bars det til Verdal, og 1929 til Rakkestad. Fra 1930 var han i kompaniskap med grosserer Anders Bye innehaver av skipsutstyrsfirmaet *Klemp & Berthelsen AS* (etablert 1904 i Oslo).

Etter oppholdet i Frankrike 1911 til 1912 var Michelet en av landets aktive innen hestesport, herunder *concours hippiques* og veddeløp. Med hesten «Ravn» vant han også internasjonale mesterskap. Han var ofte deltagende og seirende ved løpene på Øvrevoll Galoppbane, der han i 1932 vant åpningsløpet med «Not Many». Michelet ble i 1933 noe satt tilbake etter en alvorlig rideulykke på Kontraskjæret, der han ble liggende under sin hest. Dog kom han tilbake og deltok så sent som i 1935, i en alder av femtifem år. Fra 1920 var han formann i Ryttersportklubben.

Paul var sønn av infanterikaptein Simon Olaus Wolff Michelet (1840–1882) og Petronelle Maren Olava Wiel (født 1850). Faren var også ivrig rytter. De var bosatt på Fjellstuen i Asak utenfor Halden, men faren døde da hesteekvipasjen med familie kolliderte på vei heim fra en familiemiddag, da Paul var kun to år gammel. I 1912 giftet Paul seg med Helga Young Michelet (født 1890), som var datter av høyesterettadvokat Christian Fredrik Michelet (1863–1927). Helga og Paul hadde felles opphav i Christian Fredrik Michelet (1792–1874) som kom fra Fyresdal. Senere skilte Paul seg og i 1935 ektet han Augusta Birkeland Bachke (1909–1994).

*Se Michelet for mer om slekten.*

Meritter
--------

* Norge under Sommer-OL 1920 i Amsterdam: 4.-plass i hestehopping.
* Norge under Sommer-OL 1928 i Antwerpen: 26.-plass i dressurridning.

Referanser
----------

1. ↑  Detaljene fra rittmester Paul Michelets liv er hentet fra slektskrøniken Slegten Michelet forfattet 1919 av slektsgransker S. H. Finne-Grønn.
2. ↑  Bilde og militær karriere er å finne i Bj. Keyser Barth si bok, Norges militære embedsmenn fra 1930.
3. ↑  *Dødsfall* i VG den 22. november 1958.
4. ↑  Tor Løwe-Fossum *Enkelte norske storheter* i VG den 30. oktober 1976.
5. ↑  Birger Christensen, *Full galopp* i Asker og Bærums budstikke den 23. juni 2012.
6. ↑  *Rideulykke på Kontraskjæret i formiddag. Rittmester P. Michelet kommet tilskade* i Aftenposten den 31. mars 1933.
7. ↑  Dødsåret til Augusta er fra gravferdsetaten i Oslo
8. ↑  Paul Michelet Arkivert 14. november 2012 hos Wayback Machine. sine OL-resultater i detalj.

Eksterne lenker
---------------

* (en) Paul Michelet – Olympedia Rediger på Wikidata

* (en) Paul Michelet – Sports-Reference (OL-resultater – arkivert) Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Historisk befolkningsregister **·** Geni
 |